बीते वर्ष से जहाँ एक ओर देश भ्रष्टाचार और काले धन के विरुद्ध योग गुरु राम देव और राष्ट्रवादी समाजसेवी अन्ना हजारे द्वारा चलाये जा रहे जन आन्दोलन और अनशन का साक्षी रहा है वहीँ इन दोनों के विरुद्ध व्यक्तिगत तौर से कांग्रेस के दिगविजय सिंह द्वारा विभिन्न माध्यमों से चलाये जा रहे तस्वीरों की जंग का भी प्रत्यक्षदर्शी रहा है. इन सब के पीछे कांग्रेस के दिगविजय सिंह का एक ही उद्देश्य रहा है कि जैसे भी हो भ्रष्टाचार, काले धन और जन लोक पाल बिल की मांग से देश के आम जन का ध्यान हटा कर अन्ना हजारे की राष्ट्रीय स्वयं सेवक संघ के साथ नजदीकियां साबित कर उनके इस जन आन्दोलन को संघ से जोड़ कर फिरकापरस्त ताकतों का षड़यंत्र घोषित कर दिया जाये. इसी के चलते दिग्गी राजा कभी अन्ना की नाना जी देशमुख के साथ तस्वीर निकाल लाते हैं तो कभी सर संघ चालक सुदर्शन जी के साथ. फिर बाकायदा प्रेस को बुलाकर अन्ना का संघ के साथ पुराना रिश्ता जोड़ने का असफल प्रयत्न करते हैं. कभी अन्ना को नाना जी देशमुख के संगठन का सचिव बताते हैं. इसके साथ ही वह यह प्रश्न पूछते हैं कि संघ ने अन्ना पर पुस्तक का प्रकाशन किया है दिगविजय सिंह पर क्यूँ नहीं ? निष्पक्ष पत्रकार जगत को लगता है कि यह सब एक सोची समझी रणनीति के तहत किया जा रहा है. इससे कांग्रेस को दो लाभ होंगे. एक भ्रष्टाचार मिटाने के लिए चलाते जा रहे आन्दोलन की हवा निकाली जाये और दूसरे किसी प्रकार संघ का हौवा खड़ा कर अल्पसंख्यकों के मतों का ध्रुवीकरण कर कांग्रेस के पक्ष में लाया जा सके जो विगत बहुत वर्षों से कांग्रेस की कुटिल चालों को समझते हुए उससे दूर हो गए हैं. चलिए, यह तो सभी राजनैतिक दलों की अपनी-अपनी चालें हैं जिन्हें चलने का उन्हें अधिकार भी है. सभी दल एक दूसरे के विरुद्ध आरोप लगाने का कोई भी मौका चूकते नहीं. लेकिन इतना तो स्पष्ट है कि इस राष्ट्रवादी सामाजिक संगठन को कांग्रेस या किसी अन्य दल से किसी प्रकार के प्रमाणपत्र की आवश्यकता नहीं है. हाँ इतना तो स्पष्ट है कि संघ के नाम पर टीम अन्ना जो बात अब स्वीकार कर रही है वह उसे बहुत पहले ही मान लेना चाहिए था कि भ्रष्टाचार के विरुद्ध चलाये जा रहे इस देश व्यापी जन आन्दोलन में सभी ने बड़ चढ़ कर भाग लिया जिसमें संघ के कार्यकर्ता भी हैं.